በመላ አፍሪካ ጨዋታዎች የመጀመሪያው ሜዳሊያ
አስራ ሁለተኛው የመላ አፍሪካ ጨዋታዎች በሞሮኮ አስተናጋጅነት ከተጀመረ ቀናቶችን አስቆጥሯል። ውድድሩ ማክሰኞ እለት በይፋ ከተጀመረ አንስቶ በተለያዩ ስፖርቶች የማጣሪያ ፍልሚያዎች የተከናወኑ ሲሆን፤ በርካታ አገራት ሜዳሊያ እየሰበሰቡ ይገኛሉ፡፡ ኢትዮጵያም ከትናንት በስቲያ ምሽት በሜዳሊያ ሰንጠረዥ ውስጥ መግባት የቻለችበትን ውጤት በወርልድ ቴኳንዶ ስፖርት አስመዝግባለች፡፡ የኢትዮጵያ ወጣቶች ስፖርት አካዳሚ ሰልጣኝ የነበረችው ጸባዖት ጎሳዬ በወርልድ ቴኳንዶ ከ51-
53 ኪሎ ግራም ተወዳድራ የመጀመሪያውን የነሐስ ሜዳልያ ለአገሯ ማስመዝገብ ችላለች፡፡ ጸባዖት ነሐሴ 15 ቀን 2011 ዓ.ም. በውድድሩ
የመጀመሪያ ዙር ጨዋታዋን ያደረገችው ከዲሞክራቲክ ሪፑብሊክ ኦፍ ኮንጎ አቻዋ ሙካ ማሴሌ ግሎዲ ጋር ሲሆን፤ ጨዋታውን በሰፊ ብልጫ
29 ለ 9 በሆነ ውጤት በማሸነፍ ወደ ግማሽ ፍፃሜ ማለፍ ችላለች፡፡ በግማሽ ፍፃሜው ውድድር በናይጄሪያዋ ቺናዙም ሩት 14 ለ
10 ተሸንፋ ወደ ሩብ ፍፃሜው ሳታልፍ የቀረች ቢሆንም፤ የቱኒዚያዋን ራህማ ቤን አሊን በማሸነፍ የነሀስ ሜዳልያ ተሸላሚ ሆናለች፡፡
ጸባዖት ጎሳዬ የተወለደችው እ.ኤ.አ. በ2002 ቁመቷ 1 ሜትር ከ71 ሴንቲ ሜትር፤ ክብደቷ ደግሞ
53 ኪሎ ግራም መሆኑን በስፍራው የሚገኙ መገናኛ ብዙሃን ዘግበዋል፡፡ ኢትዮጵያ በዚህ ብቸኛ የነሐስ ሜዳሊያ እስከ ትናንት ድረስ
በሃያ አራተኛ ደረጃ ላይ መቀመጥ ችላለች፡፡ በሴቶች 3 ለ 3 ቅርጫት ኳስ ውድድር ኢትዮጵያን ወክሎ ወደ ስፍራው ያቀናው ቡድን የመጀመሪያ የማጣሪያ
ውድድሩን ማለፍ ያልቻለ ሲሆን፤ በውሃ ዋና ወንዶች የቀረቡ ተወዳዳሪዎችም ወደ ቀጣዩ ዙር ሳያልፉ መቅረታቸው ታውቋል፡፡ ኢትዮጵያ
በውድድሩ በርካታ ሜዳሊያዎችን እንደምትሰበስብ የምትጠበቅበት የአትሌቲክስ ውድድር የፊታችን ሰኞ የሚጀመር ሲሆን፤ የአትሌቲክስ ልዑካኑ
ቡድን ከትናንት በስቲያ ወደ ስፍራው አምርቷል፡፡ እስከ ትናንት በተካሄዱ ውድድሮች ግብፅ በተለያዩ ስፖርቶች በሰበሰበቻቸው ሰላሳ ሜዳሊያዎች ሰንጠረዡን
በአንደኝነት እየመራች ሲሆን፤ አልጄሪያ በሃያ አንድ ሜዳሊያ ተከታዩን ደረጃ ይዛለች፡፡አዲስ ዘመን ነሀሴ 17/2011 ዳንኤል ዘነበ